Magister Jobertus de Ponte curie Senonensis officialis omnibus presentes litteras inspecturis in Domino salutem. Noverint universi quod diu litigatum fuit inter monachos Vallis lucentis ex una parte et Poterium de Molinuns ex alia, super quarta parte nemoris de Perta quam dicebat ad se spectare de jure, dictis monachis econtra dicentibus illam partem suam esse. Tandem auditis hinc inde rationibus et allegationibus et inspectis utriusque partis attestationibus diligenter, habito prudentum virorum consilio, dicti nemoris possessionem adjudicavimus monachis supradictis, salvo jure proprietatis predicti Poteri si voluerit reclamare. Excommunicantes omnes illos qui perturbabunt quominus dicti monachi habeant possessionem superius memoratam. Data sabbato infra octavas beati Martini anno Gracie M° CC° tercio.